קלי אוליניק

קלי טיילר אוליניק (באנגלית: Kelly Tyler Olynyk; נולד ב-19 באפריל 1991) הוא כדורסלן קנדי המשחק בעמדות הפאוור פורוורד והסנטר בקבוצת סן אנטוניו ספרס מליגת ה-NBA ובנבחרת קנדה בכדורסל.

נעורים וקריירת מכללות
אוליניק נולד ברובע סקרבורו בטורונטו שבקנדה. אביו היה מאמן קבוצת הכדורסל של אוניברסיטת טורונטו ושל נבחרת הנוער הקנדית ואחראי תוכנית הספורט באוניברסיטת תומפסון ריברס בקולומביה הבריטית. אמו עבדה כשופטת כדורסל ובצוות האימון של טורונטו ראפטורס מה-NBA. אוליניק שיחק כדורסל ופוטבול בתיכון בקולומביה הבריטית.

ב-2009 החל ללמוד ולשחק באוניברסיטת גונזגה. הוא לא בלט בשתי העונות הראשונות שלו בקבוצה והחליט לקחת שנת חופש ("רדשירט"), בה הוא מורשה להתאמן בלבד בקבוצה ולא לשחק במשחקים רשמיים של ה-NCAA. הוא שב לשחק ב-2012, היה השחקן הבולט בקבוצה והשיג ממוצע של 17.8 נקודות ו-7.3 ריבאונדים למשחק. הוא נבחר בתום העונה לחמישיית השנה ב-NCAA ולשחקן השנה בליגת ה-WCC. גונזגה הייתה מדורגת בסוף העונה הסדירה במקום הראשון בדירוג AP ועם מאזן כללי של 32–3 ו-16–0 בליגת ה-WCC. היא הגיעה באותה שנה עד לשלב השלישי בטורניר אליפות המכללות בכדורסל בו הודחה על ידי ויצ'יטה סטייט. בתום העונה החליט אוליניק להעמיד עצמו לבחירה בדראפט ה-NBA.

קריירה ב-NBA
בוסטון סלטיקס
אוליניק נבחר במקום ה-13 בסיבוב הראשון של דראפט ה-NBA ב-2013 על ידי דאלאס מאבריקס ומיד הועבר בטרייד לבוסטון סלטיקס. בעונתו הראשונה השיג ממוצע של 8.7 נקודות ו-5.2 ריבאונדים למשחק. הוא נבחר להשתתף במשחק הכוכבים העולים ובתום העונה נבחר לחמישייה השנייה של הרוקיז ב-NBA. בעונה השנייה רשם אוליניק ממוצע של 10.3 נקודות ו-4.8 ריבאונדים למשחק, הוא נפצע במהלך העונה בקרסולו והחמיץ 18 משחקים רצופים. בסדרת הפלייאוף מול קליבלנד קאבלירס היה מעורב בעימות עם קווין לאב במהלכו נפגע לאב בכתפו, אוליניק הושעה על ידי ה-NBA למשחק אחד, ההשעיה נכנסה לתוקף במשחק הראשון של העונה הסדירה הבאה.

מיאמי היט
לקראת עונת  חתם על חוזה לארבע עונות במיאמי היט, תמורת כ-50 מיליון דולר. בעונת  העפיל עם מיאמי למעמד גמר ה-NBA, אולם קבוצתו הפסידה מול לוס אנג'לס לייקרס בתוצאה 2–4. אוליניק שותף ב-17 מתוך 21 משחקי הקבוצה בפלייאוף, ותרם 7.6 נקודות ו-4.6 ריבאונדים בממוצע למשחק.

יוסטון רוקטס
ב-25 במרץ 2021 הועבר בטרייד ביחד עם אייברי בראדלי ליוסטון רוקטס, בתמורה לוויקטור אולדיפו.

דטרויט פיסטונס
באוגוסט 2021 חתם על חוזה בדטרויט פיסטונס.

יוטה ג'אז
בספטמבר 2022 הועבר בטרייד ליוטה ג'אז תמורת בויאן בוגדנוביץ'.

טורונטו ראפטורס
ב-8 בפברואר 2024 הועבר בטרייד יחד עם אוצ'אי אובאג'י לטורונטו ראפטורס, תמורת קיירה לואיס, אוטו פורטר ג'וניור ובחירת סיבוב ראשון בדראפט 2024. ב-4 במרץ חתם לשנתיים בקבוצה תמורת 26.25 מיליון דולר.

ניו אורלינס פליקנס
ב-6 בפברואר 2025 הועבר בטרייד יחד עם ברוס בראון לניו אורלינס פליקנס תמורת ברנדון אינגרם.

סן אנטוניו ספרס
ב-6 ביולי 2025 הועבר לוושינגטון ויזארדס כחלק מטרייד בו הייתה שותפה גם יוסטון רוקטס. ב-9 ביולי הועבר בטרייד לסן אנטוניו ספרס תמורת מלאקי ברנהאם, בלייק וסלי ובחירת סיבוב שני בדראפט 2026.

נבחרת קנדה
אוליניק היה חבר בסגל נבחרת קנדה עד גיל 18 לאליפות אמריקה שהתקיימה בפורמוסה שבארגנטינה ב-2008 וזכה עמה במדליית ארד. ב-2009 השתתף עם נבחרת קנדה עד גיל 19 באליפות העולם שהתקיימה בניו זילנד וסיים עמה במקום השביעי לאחר הפסד ברבע הגמר לנבחרת ארצות הברית. הוא רשם באליפות ממוצע של 11.2 נקודות ו-8.3 ריבאונדים בממוצע למשחק. ב-2010 היה חבר בנבחרת הבוגרת של קנדה לאליפות העולם שהתקיימה בטורקיה. הוא השיג באליפות ממוצע של 8.2 נקודות ו-2.8 ריבאונדים ב-4 משחקים בהם שותף. ב-2011 השתתף עם הנבחרת באליפות אמריקה בכדורסל שהתקיימה בארגנטינה. קנדה סיימה שישית ולא העפילה לאליפות העולם. הוא השיג באליפות ממוצע של 6.9 נקודות ו-3.8 ריבאונדים למשחק. באליפות אמריקה בכדורסל 2015 שהתקיימה ב-2015 במקסיקו סיטי היה אחד השחקנים הבולטים בנבחרת יחד עם אנדרו ויגינס וניק סטאוסקאס וסייע לה לזכות במדליית ארד ובהעפלה לטורניר הקדם אולימפי. הוא השיג באליפות ממוצע של 11.9 נקודות ו-7.5 ריבאונדים בממוצע למשחק.

סטטיסטיקות קריירה
בעונה הסדירה ב-NBA
 עונה  קבוצה  משחקים  חמישייה  דקות  % מהשדה  % משלוש  % מהעונשין  ריבאונדים  אסיסטים  חטיפות  חסימות  נקודות   בוסטון  70  9  20.0  0.466  0.351  0.811  5.2  1.6  0.5  0.4  8.7   בוסטון  64  13  22.2  0.475  0.349  0.684  4.7  1.7  1.0  0.6  10.3   בוסטון  69  8  20.2  0.455  0.405  0.750  4.1  1.5  0.8  0.5  10.0   בוסטון  75  6  20.5  0.512  0.354  0.732  4.8  2.0  0.6  0.4  9.0   מיאמי  76  22  23.4  0.497  0.379  0.770  5.7  2.7  0.8  0.5  11.5   מיאמי  79  36  22.9  0.463  0.354  0.822  4.7  1.8  0.7  0.5  10.0   מיאמי  67  9  19.4  0.462  0.406  0.860  4.6  1.7  0.7  0.3  8.2   מיאמי  43  38  26.9  0.431  0.317  0.775  6.1  2.1  0.9  0.6  10.0   יוסטון  27  24  31.1  0.545  0.392  0.835  8.4  4.1  1.4  0.6  19.0   דטרויט  40  1  19.1  0.448  0.336  0.775  4.4  2.8  0.8  0.5  9.1   יוטה  68  68  28.6  0.499  0.394  0.853  6.2  3.7  0.9  0.5  12.5 קריירה   678  234  22.6  0.478  0.368  0.794  5.2  2.2  0.8  0.5  10.3

בפלייאוף ה-NBA
 עונה  קבוצה  משחקים  חמישייה  דקות  % מהשדה  % משלוש  % מהעונשין  ריבאונדים  אסיסטים  חטיפות  חסימות  נקודות   בוסטון  4  0  13.3  0.538  0.500  0.500  1.3  0.5  0.5  0.5  4.5   בוסטון  4  0  8.0  0.111  0.000  –  1.0  0.8  0.3  0.0  0.5   בוסטון  18  2  19.2  0.512  0.319  0.733  3.2  1.9  0.7  0.8  9.2   מיאמי  5  0  29.2  0.477  0.421  0.700  4.6  3.8  1.4  1.2  12.8   מיאמי  17  0  15.2  0.474  0.347  0.821  4.6  1.1  0.2  0.5  7.6 קריירה   48  2  17.4  0.483  0.347  0.750  3.5  1.6  0.6  0.6  7.9

קישורים חיצוניים



 קלי אוליניק באתר אוניברסיטת גונזגה


הערות שוליים

קטגוריה:כדורסלנים קנדים
קטגוריה:כדורסלני נבחרת קנדה
קטגוריה:כדורסלני בוסטון סלטיקס
קטגוריה:כדורסלני אוניברסיטת גונזגה
קטגוריה:כדורסלני מיאמי היט
קטגוריה:כדורסלני יוסטון רוקטס
קטגוריה:כדורסלני דטרויט פיסטונס
קטגוריה:כדורסלני יוטה ג'אז
קטגוריה:כדורסלני טורונטו ראפטורס
קטגוריה:כדורסלני ניו אורלינס פליקנס
קטגוריה:כדורסלני סן אנטוניו ספרס
קטגוריה:בחירות דראפט של דאלאס מאבריקס
קטגוריה:קנדים ממוצא אוקראיני
קטגוריה:משתתפי אולימפיאדת פריז (2024)
קטגוריה:קנדים שנולדו ב-1991